Ou Mof mompel?n gebed op Ingels.
Tuesday, 18 August 2009 03:58
Engelspraat is 'n ding wat baie plattelanders nie sommer uit vrye wil doen nie. Net uit selfverdediging soms, soos 'n sekere Namakwalander eens gesê het. Nou, vertel ou Faan dat ou Zack 'n ding vertel wat ou Frik op 'n keer vir hom wat Zack is, vertel het oor ou Mof, wat self nie te gekonfyt was met die besig van die rooi taal nie.
Frik en Mof was op 'n rugbytoer in Ingeland en dit gebeur toe dat hulle die betrokke aand etegaste is by 'n baie grênd Ingelse gesin. Hy dink dit was aan't huis van 'n lord en 'n lady of dalk was dit 'n duke en dukess of 'n sir en 'n madam, sê Faan. Hy weet nie, maar dit was sommer baie hogere Ingelse.
Hoe ookal, dit gebeur toe dat Frik en Mof aansit vir ete saam met die sir en sy madam en ander baie grênd, baie Ingelse gaste. Met die geselskap wat aanloop gegee het tot die aansit vir ete, het ou Mof glo nogal mooi reggekom met 'n tusseninse 'yes' of 'n 'no' en het hy homself hier en daar selfs oortref met 'n 'my word!' as die vertelling dit regverdig, sê Frik.
Maar dinge het lelik begin lol toe sir gasheer voor die aanvang van die ete vir ou Mof vra: "Will you be so kind and say grace, please." Frik sê Mof het so agter sy hand uit vir hom wat Frik is gefluister: "Wat sê die Ingelsman nou?" En Frik het terug gefluister: "Hy sê jy moet bid, man"
Uitkomkans was daar nie en ou Mof het sy groot borselkop laat sak, 'n slag keel skoongemaak en maar aangehef. Nou vertel Frik dat daar uit die mond van sy vriend Mof vir die volgende paar minute die vreemdste gemompel en geprewel gekom het wat jy jou op hierdie aarde kan voorstel.
Hy wou amper dink ou Mof het in tale begin praat. G'n mens kon g'n woord uitmaak van wat hy sê nie, sê Frik. En toe Mof so hele ent voortgesleep het met sy 'mompel, mompel, prewel, mompel, momp,' toe kom daar 'n helder en luide 'amen!' Die eerste en enigste woord wat almal om die groot tafel kon hoor en kon verstaan.
Na die kort, oorblufte stilte wat op Mof se amen gevolg het, het die span Ingelse glo hulle stywe bolippe skiet gegee en begin om 'small talk' te maak. Dis toe dat Frik hom na sy vriend hier langs hom draai en sê: "Maar ou Mof, 'n mens kon dan nie 'n woord hoor wat jy sê nie."